b'\n_START_ARTICLE_\nHerlev Hospital\n_START_SECTION_\nHistorie, baggrund og design\n_START_PARAGRAPH_\nGrundstenen til Herlev Hospital blev lagt i 1965. Byggeriet er tegnet af arkitekterne Bornebusch, Br\xc3\xbcel og Selchau ud fra helt nye principper for sygehusbyggeri med ideen om patienten i centrum. H\xc3\xb8jhuset er konstrueret som seks sammenbyggede t\xc3\xa5rne og indrettet som en sengebygning med plejefaciliteter i tilknytning til sengestuerne. Det er suppleret med et lavere fleksibelt modulbyggeri til unders\xc3\xb8gelser og behandling. Ved \xc3\xa5bningen i 1976 blev de \xc3\xb8verste ni etager lukket af som f\xc3\xb8lge af en presset \xc3\xb8konomi. Den sidste og 25. etage blev f\xc3\xb8rst taget i brug i 2007._NEWLINE_Billedkunstneren Poul Gernes stod for den indvendige udsmykning af Herlev Hospital med klare og st\xc3\xa6rke farver, der skal opmuntre patienter og personale. Enkeltt\xc3\xa5rnene vender imod alle fire verdenshj\xc3\xb8rner, og farverne er afstemt efter dagslysets farvetemperatur - k\xc3\xb8lige farver mod nord og varme farver mod syd. Indvendigt er hospitalet endvidere indrettet med runde hj\xc3\xb8rner, der er nemme at g\xc3\xb8re rene.'